  Майя Бывальцева Башкириысь Татышлы ёросысь Анастасия Самигулова «Мисс International – Ufa» элькун вожвылъяськонын удмурт калыкен тодматоз. 11-тӥ шуркынмонэ мукет выжыысь эшшо 11 нылъёсын ӵош со калык чеберлыкъя но устолыкъя конкурслэсь быръён люкетсэ ортчиз, со сярысь ужрадлэн «ВКонтакте» вотэсысь огиназ ивортэмын. Вожвылъяськонэ Башкортостанын улӥсь 20 йӧслыкъёслэсь 60-лэсь трос куриськонъёс вуизы. Дунъясьёс азьын котькудӥз нылмурт аслаз калыкез сярысь вераз но творчествоя номер возьматӥз. Нылъёсты пӧртэм удысын ужась пӧртэм выжыысь муртъёс дунъязы: башкиръёс, бигеръёс, ӟучьёс, Иранысь но Мадагаскарысь лыктэмъёс. Соос асьсэ калыксылэсь лулчеберетсэ, аспӧртэмлыксэ, анай кылзэс но калыксэс яратэмзэс тужгес тунсыко но йӧно возьматыны быгатӥсьёсты бырйыны кулэ вал. Быръёнлы йылпумъянъёсъя вожвылъяськонлэн гала-концертаз 18-27 аресъем 12 нылъёс пыриськозы, соос пӧлын Казахстанысь, Таджикистанысь, Нигериысь, Египетысь, Индиысь нылъёс. Вожвылъяськонлэн йылпумъян люкетэз 27-тӥ шуркынмонэ ортчоз. Жюри вормисьёсты быръёз но «Мисс International – Ufa», «I Вице-мисс», «II Вице-мисс» нимъёс сётоз. Вожвылъяськонлэн ужпумъёсыз – Россиын улӥсь калыкъёслэсь йылолъёссэс, кылзэс утён но азинтон, пӧртэм калыкъёслэсь кусыпъёссэс юнматон, элькунын улӥсьёсты пӧртэм калыкъёслэн дунлыкъёсынызы тодматон.  Тегъёс: Лулчеберет Башкирия удмуртъёс йӧслыкъёс чеберлык  